GPI แย้มผลงาน Q2 โต กางแผนครึ่งปีหลังเน้น “คุมต้นทุน – ขยายธุรกิจ”
GPI คาดผลงานไตรมาส 2 โตตามเป้าจากการรับรู้รายได้งาน “บางกอก อินเตอร์เนชั่นแนล มอเตอร์โชว์ 2021” ส่วนครึ่งปีหลังจะมุ่งคุมค่าใช้จ่ายรับมือล็อกดาวน์ – ศึกษาโอกาสในการขยายการลงทุน 
21 ก.ค. 2564

ดร.ปราจิน เอี่ยมลำเนา ประธานเจ้าหน้าที่บริหาร บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI ผู้นำสร้างสรรค์การจัดกิจกรรมให้บริการข่าวสาร ข้อมูล สาระ เพื่อสร้างประสบการณ์ และความบันเทิงที่น่าประทับใจตอบสนองทุกไลฟ์สไตล์ของผู้ใช้ยานยนต์ เปิดเผยว่า คาดการณ์ภาพรวมการดำเนินธุรกิจในช่วงครึ่งปีแรกที่ผ่านมาจะเป็นไปตามเป้าหมาย แม้สถานการณ์การแพร่ระบาดของ COVID-19 ส่งผลกระทบต่อภาพรวมเศรษฐกิจ การจัดกิจกรรมแสดงสินค้าและกำลังซื้อของผู้บริโภค เนื่องจากบริษัทฯมีรายได้เพิ่มขึ้นจากธุรกิจรับจ้างพิมพ์และการควบคุมค่าใช้จ่ายในการดำเนินธุรกิจอย่างมีประสิทธิภาพ 
ทั้งนี้คาดว่าผลการดำเนินงานไตรมาส 2/2564 จะได้รับผลดีจากการรับรู้รายได้ส่วนที่เหลืออีก 4 วัน จากการจัดงานบางกอก อินเตอร์เนชั่นแนล มอเตอร์โชว์ 2021 เมื่อวันที่ 24 มีนาคม – 4 เมษายนที่ผ่านมา ประกอบกับผลการดำเนินงานในช่วงเดียวกันของปีที่ผ่านมาที่มีฐานต่ำ  
ขณะที่แผนดำเนินธุรกิจในช่วงครึ่งปีหลังจะมุ่งเน้นเพิ่มประสิทธิภาพการควบคุมค่าใช้จ่ายในการดำเนินธุรกิจ หลังจากรัฐบาลได้เพิ่มระดับการใช้มาตรการล็อกดาวน์ในพื้นที่ 13 จังหวัด เพื่อยับยั้งการแพร่ระบาดระลอกใหม่ ส่งผลกระทบต่อการจัดอีเวนต์หรือกิจกรรมการตลาดนอกสถานที่ อย่างไรก็ตามบริษัทฯ ยังคงศึกษาความเป็นไปได้ในโอกาสขยายการลงทุน การขยายธุรกิจจัดแข่งอีสปอร์ตและการพัฒนาแพลตฟอร์มสื่อออนไลน์และสื่อออฟไลน์ให้สามารถสร้างรายได้อย่างมีประสิทธิภาพ  
“มั่นใจว่าภาพรวมผลการดำเนินงานครึ่งปีแรกจะเป็นไปตามเป้าหมาย เนื่องจากมีการรับรู้รายได้จากการจัดงานมอเตอร์โชว์ส่วนที่เหลือ ส่วนในช่วงครึ่งปีหลังบริษัทฯยังมีการลงทุนในธุรกิจโรงไฟฟ้า ซึ่งอยู่ระหว่างรอใบอนุญาตประกอบกิจการจากภาครัฐ หากเริ่มผลิตไฟฟ้าเพื่อจำหน่ายเชิงพาณิชย์จะส่งผลดีการรับรู้ส่วนแบ่งกำไร” ดร.ปราจิน กล่าว  
 